Театр гъуазджэм зрагъэужь
КъБР-м ЩэнхабзэмкIэ и министерствэм къызэригъэпэщащ творческэ проектхэм я зэпеуэ. КъБР-м и Iэтащхьэм къыбгъэдэкIыу абы щытекIуэм иратынущ театр гъуазджэм и саугъэтыр.
Зэхьэзэхуэм ирагъэхьхэм хэплъэнущ КъБР-м и Iэтащхьэм театр гъуазджэм хухих саугъэтыр зыхуэфащэр гъэбелджылынымкIэ КъБР-м ЩэнхабзэмкIэ и министерствэм и советыр. Абы хэтщ КъБР-м щэнхабзэмкIэ и министр Фырэ Руслан, республикэм и Iэтащхьэм и чэнджэщэгъу Уянаевэ Iэминат, тхакIуэ цIэрыIуэхэмрэ жылагъуэ лэжьакIуэхэмрэ, къэрал театрхэм я унафэщIхэмрэ артистхэмрэ.
Советым хэтхэм къапэщытщ проектхэм хэплъэу, гъэщIэгъуэныр, щIэр, дунейпсо щэнхабзэм зэрыхэбгъэхьэну щIыкIэр зыгъэбелджылахэр наIуэ къащIыну. КъищынэмыщIауэ, Iуэхум къыхалъытэнущ проектым къызэщIиубыдэ гупхэм я бжыгъэр, а Iуэхур яфIэгъэщIэгъуэну еплъхэр зыхуэдизыр.
Зэпеуэм хыхьэну гукъыдэж зиIэхэр ар зэрекIуэкIыну щIыкIэм зыщагъэгъуэзэфынущ КъБР-м ЩэнхабзэмкIэ и министерствэм и сайтым (mkkbr.ru.).
Къэбэрдей-Балъкъэр Республикэм и Iэтащхьэм и жэрдэмкIэ, 2012 гъэм саугъэтищ — дэтхэнэри сом мин 500 хъууэ — щатащ, щIыналъэм и театрхэм я лэжьыгъэ нэхъ гъэщIэгъуэнхэм хуэкIуэу. Нэгъабэ екIуэкIа зэпеуэм кърикIуар къэплъытэмэ, пашэ хъуахэщ ЩоджэнцIыкIу Алий и цIэр зезыхьэ Къэбэрдей къэрал драмэ, Горький Максим и цIэр зезыхьэ Урыс драмэ, КъБР-м и Музыкэ театрхэр.
А саугъэтым и фIыщIэкIэ, ЩоджэнцIыкIу Алий и цIэр зезыхьэ Къэбэрдей къэрал драмэ театрым щIэуэ щагъэувыжащ Толстой Алексей и «Пащтыхьымрэ пащтыхь гуащэмрэ» пьесэм къытращIыкIа спектаклыр.
КъБР-м и Iэтащхьэм и етIуанэ саугъэтымкIэ Горький Максим и цIэр зезыхьэ Урыс драмэ театрым игъэуващ «Пащтыхь Лир» спектаклыр.
Нарт хъыбархэр зи лъабжьэ «Ашэмэз и бжьамий» балетыр утыку къызэрырахьэным хуагъэхьэзыращ. Ар игъэуващ балетмейстер, КъБР-м гъуазджэхэмкIэ щIыхь зиIэ и лэжьакIуэ ПащIэ Рамед.
АЙДАБОЛОВЭ Софият.
